
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/80/05.05.2022
PLx nr.192/2022
AVIZ
asupra proiectului de Lege pentru aprobarea Ordonanţei de urgenţă a Guvernului nr.25/2022 privind unele măsuri în domeniul fondurilor europene

În conformitate cu prevederile art.95 și 117 alin.(3) din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, în procedură de urgență, proiectul de Lege pentru aprobarea Ordonanţei de urgenţă a Guvernului nr.25/2022 privind unele măsuri în domeniul fondurilor europene (PLx nr.192/2022).
Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.266/18.03.2022.

Senatul a adoptat proiectul de lege în ședința din data de 11.04.2022.
Proiectul de lege are ca obiect de reglementare instituirea unor măsuri în domeniul fondurilor europene. Potrivit proiectului, în scopul implementării acţiunilor de sprijin acordate prin intermediul fondurilor externe nerambursabile şi/sau rambursabile, Serviciul de Telecomunicaţii Speciale este desemnat ca entitate publică, ce va asigura securitatea cibernetică şi dezvoltarea de noi măsuri în cadrul sistemului informatic integrat IMM RECOVER. Totodată, se preconizează că Serviciul de Telecomunicaţii Speciale poate beneficia de finanţare din fonduri externe nerambursabile sau rambursabile pentru dezvoltarea, mentenanţa şi securitatea cibernetică a sistemului informatic integrat-IMM RECOVER pe toate componentele sale.

În raport cu obiectul de reglementare proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii Comisiei au dezbătut proiectul de lege în ședința din 4 mai 2022 și au hotărât, cu unanimitate de voturi avizarea favorabilă a acestuia.                                                    

